Vaselinetjie by die kykNET Silwerskermfees 2017: filmresensie | LitNet
Heel eerstens moet ek dit duidelik maak dat Vaselinetjie nie ’n uitmergelende film is nie. Jy gaan nie jou polse sny as jy dit gaan kyk het nie. Inteendeel, dit is ’n lieflike, opbouende film met ’n vars invalshoek in die rassespanning wat ons elke dag voel.
Tweedens: as jy nie die boek gelees het nie, moet nie eers die sinopsis oor die film lees nie. Gaan kyk dit sonder om te weet wat Vaselinetjie se herkoms is, want dan ontdek jy dit saam met haar.
Vaselinetjie het al die onderdele wat ’n besonderse film opmaak. Elke skoot is fyn uitgewerk, geraam en verfilm. Die klankontwerp is so effektief dit smelt weg. Die karakters is volrond en kruip in jou hart in. Die rolverdeling is deeglik gedoen. (Die vervaardigers het uit iets soos 6 000 kinders gekies.) Die akteurs het elk hul beste gedoen. (Arno Greef bly beïndruk. Marguerite van Eeden, Nicole Bond en Elzet Nel is verstommend. Ek brei later uit oor Oumie en Oupie.) Nie een sinnetjie dialoog was oortollig nie. Die harwar van ’n kinderkoshuis is perfek vasgevang. (Waldemar Coetzee het blykbaar die ou hospitaal gevind. Die plek was onder water en hulle moes agt ton vullis wegry.) Die film is nie te lank, of te kort, nie en behou die balans tussen hartseer, drama en humor.
Hollywood-films het ons gekondisioneer om moord en doodslag en verkragting te verwag, veral in ’n film oor ras, weeshuise en probleemkinders. Dit is die maklikste katalisators om die karakters in iets in te dwing. Vaselinetjie gebruik gelukkig nie hierdie goedkoop truuks om dramaties te wees nie. Dit vertel bloot ’n realistiese, dog ongelooflike storie op ’n eerlike manier. Die kinkels en kabels is dus subtiel.
Nou kom ek by Oumie (Shaleen Surtie-Richards) en Oupie (Royston Stoffels). Hulle steel elke toneel. Hulle liefde vir Vaselinetjie is so bitter mooi. Hulle sal als vir haar gee. As die toneel waar Oupie haar vertel sy gaan weeshuis toe, nie jou hart breek nie, is jy ’n robot.
Wat ook beïndruk, is die feit dat Vaselinetjie op haar innerlike krag staatmaak. Sy oorleef die kinderhuis. Sy oorleef ’n kêrel wat nie kan vrede maak met sy eie basterherkoms nie. Sy oorleef haar beste vriendin se selfmoordpoging. Ja, hierdie gebeure vorm haar, maar dit is haar innerlike kompas, haar fondasie wat haar beskerm teen hartseer, teen die pad byster raak. En waar kry sy hierdie fondasie? By Oumie en Oupie. Hulle is haar heenkome.
Is dit soos Krotoa nog 'n links-humanistiese propagandapoging ter versmelting van die Khoi-San- en Afrikaner-etniese volksgroepe en -identiteite? - http://maroelamedia.co.za/vermaak/flieks/luister-vaselinetjie-die-fliek-n-verhaal-van-seer-en-hoop/
2017-09-12 at 09:32
Hanno, ek het nog nie Krotoa gesien nie, dus kan ek nie vergelyk nie, maar uit wat jy sê kan ek aflei hoe jy daardie rolprent ervaar het. Ras en rasverwarring is beslis 'n tema in Vaselinetjie, maar dit is eerder soos om na 'n foto te kyk van 'n kinderhuis in Suid-Afrika in die laat negentigs. Jy sien dit soos dit IS. Vir Suid-Afrikaanse kykers wat die fyner nuase sal verstaan sal dit dieper spreek, maar vir oorsese kykers sal dit gaan oor die eg menslike soeke na identiteit. Om te behoort, gekoester te wees, te kan sê: "Ek hoort hier." Het God 'n fout met my gemaak, aldan nie?
2017-09-13 at 10:09
Ek is bly jy het geantwoord, Anoeschka, want ek het nie die woorde nie.
2017-09-14 at 20:39
Hoekom gaan kyk jy dit nie voor jy oordeel nie? Ek het die film nog nie gesien nie, maar vir my klink dit na die vertelling van 'n verhaal wat beslis moontlik is en nie vergesog nie. Ek hou ook nie van polities-korrekte verdraaiings van die geskiedenis nie. Krotoa kon so 'n goeie film gewees het, maar om byvoorbeeld te beweer dat Jan van Riebeeck 'n verkragter was terwyl daar geen basis daarvoor is nie, is eenvoudig belaglik.
Die Afrikaners en ander Afrikaanssprekendes het aspekte wat verskil, maar ons het ook 'n gedeelde kultuur en (nog belangriker) 'n gedeelde taal waarvoor ons binnekort saam gaan moet baklei! Indien ons (blankes) meer mede-menslikheid teenoor ons bruin taalgenote bewys het, sou hulle hulself ook as Afrikaners beskou het. Sommige doen dit wel. Miskien gaan alle Afrikaanssprekendes hulself oor 50 jaar Afrikaners noem. Dit gaan egter net moontlik wees as ons mekaar wedersyds respekteer.
2017-09-14 at 09:51
Kultuur- en volksverskeidenheid : Die Here het grense tussen nasies en tussen volke gestel, en verwag van ons om dit te eerbiedig (Hand. 17:26). Dit is ‘n voortsetting van die taalverwarring wat tydens die bou van die toring van Babel ingestel is (Gen. 11:5-8). Dit was verkeerd in die oë van die Here dat die Babiloniërs ‘n wêreldstaat met net een taal wou instel, daarom het Hy vir elke groep sy eie taal gegee. Hulle het uitmekaargespat en elkeen in sy eie woongebied onder sy eie regering gaan woon. Hieruit het verskillende volkskulture ontstaan. Die erkenning van hierdie verskeidenheid is die enigste grondslag vir gesonde verhoudings tussen volke. In die evangelisering van die wêreld word ons ook na elke volk en taal gestuur sodat hulle verkieslik in hulle eie taal geëvangeliseer kan word. In die eindtyd gaan daar egter onder die aanstigting van die Satan, die Antichris en die valse profeet 'n wêreldstaat met net een regering, een godsdiens en een ekonomiese stelsel geskep word (Op. 13:1-18). Die opkomende nuwe wêreldorde beywer homself hiervoor. Dit sal ‘n ernstige vergryp teen God se orde van onafhanklike en selfbeskikkende volke wees, daarom sal die Here Jesus die bose lewenswyse en samelewingsorde van die Antichris tydens sy wederkoms vernietig.
Ek is verstom dat daar nog mense is wat in daardie paradigma leef. Wat 'n jammerte om so bitter deur die lewe te gaan. Vaselinetjie is 'n skitter-prent!
2017-09-18 at 08:54
2017-09-18 at 09:03
Ai tog, die kruipsugtige Afrikaner-ontkenners en -haters en antichris-humanistiese eenwêreldorde-globaliste ...
2017-09-20 at 17:50
My vorige kommentaar behoort te bewys dat ek nie 'n Afrikaner-ontkenner of -hater is nie, maar 'n Afrikaner in murg-en-been. Besef jy nie dat hierdie Nostradamus-tipe samesweringsteorie van jou juis die Afrikaner benadeel nie? Jy het klaarblyklik 'n opsessie met rasse-suiwerheid. Ek vind dit bisar. Hoekom gaan kyk jy nie die fliek en besluit dan of dit 'n aanslag op die Afrikaner is nie?